Nixtieq nesprimi l-kondoljanzi u s-solidarjetà tagħna ma' Franza, il-Kuwajt u t-Tuneżija li sfaw vittmi ta' attakki terroristiċi slavaġ. Illum ingħaqad magħna s-Segretarju Ġenerali tan-NATO, Jens Stoltenberg, biex niddiskutu t-theddid ġdid li qed tiffaċċja l-Ewropa fi żmien ta' gwerra ibrida, terroriżmu globali u ċiberattakki. Fil-kuntest ta' sfidi globali dejjem jikbru għas-sigurtà, il-mexxejja qablu li l-Unjoni ser tħejji strateġija ġdida dwar il-politika estera u ta' sigurtà. Ir-Rappreżentant Għoli ser tippreżentaha lill-Kunsill Ewropew f'Ġunju li ġej. L-Ewropej għandhom jinvestu fid-difiża tagħhom stess biex jittrattaw ma' ambjent ta' sigurtà li nbidel b'mod drammatiku. Iddeċidejna li għandhom jiġu mobilizzati fondi tal-UE biex tingħata għajnuna fit-tisħiħ tad-difiża tal-industrija tal-Ewropa, inkluż fir-riċerka u t-teknoloġija. Iddiskutejna wkoll l-ekonomija Ewropea inkluż ir-rapport tagħna dwar l-UEM nhar it-Tnejn. Għandna nibdew l-vjaġġ tagħna lejn unjoni monetarja ġenwina issa stess. Dan il-messaġġ huwa saħansitra aktar importanti f'nofs il-kriżi ta' bħalissa fil-Greċja. L-ekonomija diġitali hija l-magna tal-lum għall-ħolqien tat-tkabbir u l-impjiegi. Iżda l-Unjoni Ewropea - l-akbar ekonomija fid-dinja - m'għandhiex suq uniku fis-servizzi diġitali. Illum, il-mexxejja ddiskutew il-pjan ta' ħidma tal-Kummissjoni u għamluha assolutament ċara li għandha tittieħed azzjoni biex jinbena suq diġitali ġenwin fl-Ewropa. Ladarba qed insemmu t-tlestija tas-suq uniku, wieħed mill-missirijiet fundaturi tiegħu -- Jacques Delors -- dalwaqt ser jagħlaq 90 sena. B'rikonoxximent tal-kontribut kbir tiegħu għall-unità Ewropea, il-mexxejja kellhom il-pjaċir jinnominawh ċittadin onorarju tal-Ewropa. Tal-aħħar iżda mhux tal-inqas, nixtieq ngħid kelma lill-Prim Ministru Straujuma. Laimdota, il-Presidenza tiegħek kienet suċċess kbir fl-aspetti kollha. Inti għalaqt għadd ta' fajls importanti. Ospitajt Summit mhux faċli tas-Sħubija tal-Lvant f'Riga. U għalija personalment, kien ta' pjaċir kbir naħdem miegħek. B'hekk nirringrazzja lill-Presidenza Latvjana kollha tal-ħidma sewwa li saret. U nistenna b'interess li nikkoopera mal-Presidenza Lussemburgiża li jmiss. Ara l-paġna tal-laqgħa